Iltalehden tietojen mukaan hallituspuolueiden sopuun kuuluu, että kielteisen turvapaikkapäätöksen saaneiden valvontaa nilkkapannoilla viedään eteenpäin.

Hallitus on päässyt sopuun Välimereltä otettavista turvapaikanhakijoista. Tommi Parkkonen

Iltalehti kertoi perjantaina, että hallituspuolueet ovat päässeet sopuun siitä, miten Suomi toimii Välimeren alueella pakolaisleireillä olevien turvapaikanhakijoiden suhteen.

Iltalehden hallituslähteistä saamien tietojen mukaan oli sovittu, että Kreikasta, Kyprokselta, Maltalta ja Italiasta voidaan leireiltä hakea Suomeen 175 henkilöä. Ensisijaisesti kyseeseen tulevat alaikäiset henkilöt ja/tai yksinhuoltajaperheet. Hallituspuolueiden saavuttaman sovun mukaan näiden henkilöiden pitäisi olla Afganistanista, Syyriasta tai vastaavista kriisimaista.

Sisäministeriö vahvisti lauantaina Iltalehden tiedot.

– Helpottaakseen Välimeren alueen EU-jäsenmaissa olevien turvapaikanhakijoiden humanitaarista tilannetta, hallitusryhmät ovat sopineet haavoittuvassa asemassa olevien turvapaikanhakijoiden auttamisesta. Käytännössä tämä tarkoittaa ensisijaisesti lapsia sekä yksinhuoltajaperheitä, joilla on todennäköisesti perusteet saada kansainvälistä suojelua ja jotka tulevat erityisen heikon turvallisuustilanteen maista, kuten Syyriasta ja Afganistanista. Turvapaikanhakijoita voidaan vastaanottaa enintään 175 henkilöä Kreikasta, Kyprokselta, Maltalta ja Italiasta sen mukaan, missä ihmisten tilanne on vakavin, sisäministeriön tiedotteessa todetaan.

Sisäministeriön mukaan ”kaikkein haavoittuvimmassa asemassa olevien hakijoiden vastaanotosta aiheutuvat kustannukset voidaan kattaa EU:n maahanmuuttorahaston (AMIF) kautta”.

– Olen iloinen siitä, että hallitusryhmillä on yhteisymmärrys asian ratkaisemisessa. Tällä tavalla voimme auttaa hädänalaisia lapsia, jotka ovat erittäin vaikeassa tilanteessa. On tärkeää, että Suomi EU:n ulkorajavaltiona on mukana etsimässä ratkaisuja sekä akuuttiin tilanteeseen että kestävää ratkaisua eurooppalaiseen turvapaikkajärjestelmään, sisäministeri Maria Ohisalo toteaa.

Iltalehden tietojen mukaan hallituspuolueet ovat tehneet asiassa sopimuspaketin, johon kuuluu muutakin kuin 175 turvapaikanhakijan ottaminen Välimeren maista.

Kielteisen turvapaikkapäätöksen saaneiden nilkkapantavalvontaa viedään eteenpäin, samoin laittoman maahanmuuton torjuntaohjelmaa. Nilkkapantavalvonnasta on ollut hallituksen sisällä ristiriitaa: asia on vihreille vaikea ja puolueen puheenjohtaja Maria Ohisalo on asiasta vastaava sisäministeri. Sen sijaan keskusta on halunnut ajaa nilkkapantavalvonnan läpi.